Die Mercedes-Benz V-klas: Lieflik luuks | Maroela Media
Dekades lank was Volkswagen se Caravelle Suid-Afrikaners se enigste keuse as hulle 'n groot gesin wou vervoer. In die vroeë negentigs het gewone voertuie ook begin luuks word: Verbruikers wou kragstuur, elektriese vensters en lugreëling hê.
Drie dekades later en mense is nou éérs vol fiemies omtrent wat hulle van 'n voertuig verwag. Danksy 42% belasting wat aan ons regering gaan is ons karre in Suid-Afrika bitter duur. Maar, as ons bereid is om uit te haal en wys, verwag ons dieselfde van die handelsmerk vir wie ons daardie geld gee.
Mercedes-Benz was nog altyd beroemd vir pragtige, luukse motors. Om hulle markaandeel te verdedig het hulle verskeie voertuie begin aanbied, nie nét luukse sedanmotors nie. Ek onthou 'n tyd toe daar slegs die E, S en SL klas voertuie was … dis dit. Nóú is daar A, B, C, E, S, CLA, CLS, GLA, GLC, GLE, GLS, G, X en V. Sjoe. O ja, en SL en SLC … en GT.
Meer oor die V. Dit is die vlagskip gesinsbus wat tans in Suid-Afrika beskikbaar is. Hy begin by 'n redelike R913 951 en die luuksste van die reeks 'n verstommende R1 292 474. Mens kry wel 'n reuse-spesifikasievlak vir daai geld, én 'n lieflike 2.1 viersilinderturbodiesel wat 140 kW en 440 Nm bied.
Wat die V-klas uniek maak is hoe hy op die pad voel. Die vering is regtig puik. Die V-klas rol nie vreeslik nie, maar die ritgehalte is fantasties. Al sit die bestuurder redelik regop, soos in enige ander bus – is dit tóg gemaklik en eg Mercedes-Benz. Vir die agterste passasiers is die ervaring ewe eksklusief. Vir die middelste twee passasiers is daar 'n tafeltjie wat kan oopvou waarby 'n mens versnaperings kan geniet.
Hoekom al die luukshede? Ek het drie kinders. Dis heel eenvoudig. Hoe verder hulle uitmekaar sit, hoe beter. As die kinders gelukkig is – dan is groot reistogte beter vir die hele gesin.
Dáái gesin wil mens veilig hou. Dus het Mercedes-Benz die hele gereedskapskis in die V-klas gegooi. Daar is puik funksies soos Crosswind Assist wat die voertuig stabiel hou onder sterk kruiswindsituasies. Attention Assist hou die bestuurder se aandag op die pad. Active Brake Assist is nuut en sal self remme aanslaan indien die voertuig 'n botsing voorspel. Active High Beam Assist help 'n mens om jou helderligte aan te los, en waar daar verkeer van voor af kom sal die voertuig self van die LED's afskakel om nie die ander bestuurder te verblind nie – maar steeds die res van die area te verlig. Daar is ook al die gewone luukshede soos lugsakke, ABS met EBD en blindekolwaarskuwing. Al dié stelsels saam maak die V 'n puik manier om jou gesin veilig te vervoer.
Dit is maklik om die V-klas op te som. Dit is 'n lieflike gesinsbus wat ry soos 'n gewone kar. Dit is bitter mooi en lieflike luuks. Ons hoop om weer 'n verlengde tydperk met die V deur te bring en dán verder te berig oor hoe dit is om met hom elke dag saam te leef. Vir 'n beperkte tydperk sal alle V-klas kopers 'n gratis verlenging van die instandhoudingsplan kry van vyf na ses jaar.
Mercedes-Benz V200d 100 kW/ 330 Nm R913 951
Mercedes-Benz V220d 120 kW/ 380 Nm R955 518
Mercedes-Benz V250d 140 kW/ 440 Nm R1 027 686
Mercedes-Benz V220d Avantgarde 120 kW/ 380 Nm R1 247 819
Mercedes-Benz V250d Avantgarde 140 kW/ 440 Nm R1 292 474
Die reeks word gedek deur 'n omvattende 6 jaar/ 100 000 km instandhoudingsplan.
Ons sal weer tyd met die V-klas deurbring en hom dán teen sy mededingers vergelyk.
My gewillige Mazda5 kos presies 10% van die duur een se prys toe ek hom gekoop het. Hy het ook leer sitplekke, 6 lugsakke, aanpasbare kragstuur, vastrapbeheer, ABS remme met remhulp, spoedbeheer, elektriese deure en vensters, selfs ook tafelties agter, net nie dieslefde ruimte nie.